Dan il-post għandu l-grazzja minn Alla li ma tantx hu aċċessibbli. Fil-għoli hemm xi djar tal-kampanja mdaqqsin, li jaf kienu rziezet, imma ftit li xejn jagħtu fil-għajn għax donnhom qegħdin jistkennu taħt l-irdum ta' Għajn Barrani u mdawrin bis-siġar u l-pjanti. Barra minn hekk, l-ispettaklu naturali tant huwa prominenti li ftit li xejn ikollok moħħ taħseb fil-ponn djar li hemm imħaddnin ma' xulxin. Qrib tar-Ramla u r-Rdum ta' Fiddien u l-Pergla, fejn hemm il-Ġebla ta' Dragutt li jingħad li kien jistrieħ taħtha, hemm "Għajn Barrani." Skont Agius de Soldanis dan l-isem ifisser "għajn tal-għorba," tal-istranġieri jew il-barranin, "għax minnha kienu jieħdu l-ilma, kemm kien ikollhom bżonn, in-nies ta' Dragutt, bħalma nafu li għamel ukoll aktar minn darba l-imsemmi ħalliel tal-baħar ir-Rajjes Murat," u "mill-Pergla kienu jieħdu kemm frott isibu" (26). Fuq il-bajja ta' Għajn Barrani, ftit iktar lejn ir-Ramla, illum hemm kumpless turistiku b'ġemgħa ta' djar tal-kampanja jew irziezet immodernizzati bl-isem ta' "Pergola." 'L hinn minn Għajn Barra, jikteb Agius de Soldanis, "hemm ir-rdum ta' Marsalforn u ta' Għar Qawqla." Dawn huma ftit mir-ritratti li ħadt fil-bidu ta' Settembru 2020.